FPT จับมือ “เซ็นทรัล วัตสัน” ผุดศูนย์โลจิสติกส์ขอนแก่น คาดแล้วเสร็จไตรมาส 1/64
FPT จับมือ "เซ็นทรัล วัตสัน" ผุดศูนย์โลจิสติกส์ขอนแก่น คาดแล้วเสร็จไตรมาส 1/64
25 มิ.ย. 2563

นายโสภณ ราชรักษา ผู้อำนวยการใหญ่ บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT เปิดเผยว่า บริษัทบรรลุข้อตกลงกับบริษัท เซ็นทรัล วัตสัน จำกัด (เซ็นทรัล วัตสัน) ผู้นำร้านค้าปลีกด้านสุขภาพและความงามอันดับหนึ่งของประเทศไทย ในการพัฒนาศูนย์กระจายสินค้าภูมิภาคทันสมัยแห่งแรกในจังหวัดขอนแก่น เพื่อรองรับการขยายสาขาอย่างรวดเร็ว และการขยายธุรกิจอีคอมเมิร์ซของเซ็นทรัล วัตสัน ในประเทศไทย
ทั้งนี้ บริษัทฯ จะดำเนินการพัฒนาศูนย์กระจายสินค้าทันสมัยที่สามารถตอบโจทย์ความต้องการ และการใช้งานของธุรกิจโมเดิร์นเทรด โดยคลังสินค้านี้จะตั้งอยู่ที่โครงการเฟรเซอร์สพร็อพเพอร์ตี้โลจิสติกส์พาร์ค ขอนแก่น บนทางหลวงหมายเลข 2 ถนนมิตรภาพ ใกล้กับอำเภอเมือง จังหวัดขอนแก่น นับเป็นศูนย์กระจายสินค้าระดับภูมิภาค ที่เพิ่มเติมจากศูนย์กระจายสินค้าที่พัฒนาโดย FPT แห่งแรกของเซ็นทรัล วัตสัน ที่ตั้งอยู่ในย่านบางพลี ซึ่งจะช่วยสนับสนุนให้เซ็นทรัล วัตสัน สามารถบริหารจัดการด้านโลจิสติกส์และซัพพลายเชนได้อย่างมีประสิทธิภาพ
นอกจากนี้ยังช่วยลดค่าใช้จ่ายในการดำเนินงานในพื้นที่ภาคตะวันออกเฉียงเหนือ และเพิ่มขีดความสามารถในการจัดส่งสินค้าออนไลน์ได้อย่างรวดเร็วยิ่งขึ้น อย่างไรก็ตามเมื่อพัฒนาโครงการแล้วเสร็จ FPT จะมีพื้นที่ศูนย์กระจายสินค้าที่ให้บริการแก่เซ็นทรัล วัตสัน รวมทั้งสองโครงการกว่า 21,000 ตารางเมตร
นายโสภณ กล่าวว่า FPT ถือเป็นหนึ่งในผู้พัฒนาอสังหาริมทรัพย์น้อยรายที่สามารถพัฒนาและส่งมอบคลังสินค้าทันสมัยที่มีคุณภาพสูงให้แก่ลูกค้าได้ในพื้นที่ต่าง ๆ ทั่วประเทศ รวมถึงภูมิภาคตะวันออกเฉียงเหนือของประเทศไทย ด้วยขนาดพื้นที่อาคารรวมกว่า 9,000 ตารางเมตร อาคารศูนย์กระจายสินค้าระดับภูมิภาคแห่งนี้จะสามารถรองรับการใช้งานในปัจจุบัน และการเติบโตทางธุรกิจของลูกค้าในอนาคตได้เป็นอย่างดี
โดยคลังสินค้านี้จะถูกพัฒนาด้วยคุณภาพ การออกแบบ และมาตรฐานสิ่งอำนวยความสะดวกระดับสากล จึงสามารถรองรับการจัดเก็บและการกระจายสินค้าได้อย่างมีประสิทธิภาพ โดยภายในอาคารจะติดตั้งช่องขนถ่ายสินค้า (Loading Bays) และสะพานปรับระดับเพื่อความสะดวกในการขนถ่ายสินค้า (Dock Levellers) ที่ได้มาตรฐาน
ขณะที่พื้นของอาคารสามารถรองรับน้ำหนักได้สูงสุด 3 ตันต่อตารางเมตร คาดว่าศูนย์กระจายสินค้าแห่งนี้จะพัฒนาแล้วเสร็จในไตรมาส 1/64
“เรารู้สึกเป็นเกียรติที่ได้รับความไว้วางใจ และได้รับเลือกให้เป็นผู้พัฒนาศูนย์กระจายสินค้าในภูมิภาคแห่งแรกของเซ็นทรัล วัตสัน ที่จังหวัดขอนแก่น ซึ่งเป็นพื้นที่ยุทธศาสตร์ที่มีความเหมาะสมอย่างยิ่งสำหรับการขนส่งและกระจายสินค้าไปยังภาคตะวันออกเฉียงเหนือ ปัจจุบัน บริษัทฯ มีที่ดินพร้อมพัฒนาในจังหวัดขอนแก่นกว่า 200 ไร่
สำหรับลูกค้าที่กำลังมองหาคลังสินค้าทันสมัยคุณภาพสูง เพื่อรองรับการขยายธุรกิจในภาคอีสาน ด้วยการให้ความสำคัญต่อการทำงานร่วมกับลูกค้าและสายสัมพันธ์ระยะยาว FPT จึงมุ่งเน้นการให้บริการและสนับสนุนธุรกิจของลูกค้าในทุกพื้นที่ทั่วประเทศไทย โดยจะส่งมอบบริการที่ครอบคลุมและตรงตามความต้องการที่เฉพาะเจาะจงของลูกค้าแต่ละราย ตลอดจนรักษาการเป็นแบรนด์ที่ลูกค้าให้ความไว้วางใจเสมอ” นายโสภณ กล่าว